作者:劉過
標題:賀新郎
內容:多病劉郎瘦。最傷心、天寒歲晚，客他鄉久。大舸翩翩何許至，元是高陽舊友。便一笑、相歡攜手。為問武昌城下月，定何如、揚子江頭柳。追往事，兩眉皺。燭花細翦明於晝。喚青娥、小紅樓上，殷勤勸酒。暱暱琵琶恩怨語，春筍輕籠翠袖。看舞徹、金釵微溜。若見故鄉吾父老，道長安、市上狂如舊。重會面，幾時又。